Lygteåen var en københavnsk å, som løb fra Lersøen til Bispeengen, hvor den løb ud i Ladegårdsåen. Åen er som Grøndalsåen og Ladegårdsåen udgravet for at Søerne kan få vand fra bl.a. Emdrup Sø og Damhussøen. Efter Frederik I's otte måneder lange belejring af København i 1523 ønskede bystyret at forbedre vandforsyningen og uddybede åerne. Lygteåen har nok navn efter Lygtekroen, der i 1700-tallet lå omtrent hvor Lygten Station ligger i dag. Eller måske af løgh i betydningen "sump". Lygteåen blev rørlagt i begyndelsen af 1900-tallet og har givet navn til vejen Lygten.